PROPOZÍCIE SÚŤAŽE NEPROFESIONÁLNEJ VÝTVARNEJ TVORBY

**1. VŠEOBECNÁ CHARAKTERISTIKA**

**1.1. Charakteristika súťaže**

1.1.1. Oblastná súťaž a výstava neprofesionálnej výtvarnej tvorby SKALICKÁ PALETA.

1.1.2. Súťaž je určená neprofesionálnym výtvarníkom – mládeži od 15 rokov a dospelým.

1.1.3. Vyhlásená téma súťaže: Skalica – včera, dnes a zajtra (mesto alebo okolie mesta v minulosti, súčasnosti alebo futuristický pohľad na mesto a okolie, a všetko, čo sa dá spojiť s mestom Skalica).

**1.2. Ciele súťaže**

1.2.1. Podpora rozvoja neprofesionálnej výtvarnej tvorby v meste - kresba, maľba a grafika.

1.2.2. Nadobúdanie vedomostí a rozvíjanie zručností jednotlivcov prostredníctvom poznávania, realizácie a prezentácie výtvarnej tvorby.

1.2.3. Rozvíjať záujmy a talent v oblasti neprofesionálnej výtvarnej tvorby a oceňovať výtvarné aktivity.

1.2.4. Vyhľadávať a podporovať nové výrazné talenty z radov mládeže a dospelých.

**1.3. Riadenie súťaže**

1.3.1. Vyhlasovateľom súťaže a hlavným finančným garantom je mesto Skalica.

1.3.2. Odborným garantom je oddelenia marketingu a cestovného ruchu – referát kultúry.

1.3.3. Pomocným orgánom pri realizácii súťaže a výstavy je Klub výtvarníkov v Skalici.

**2. ŠTRUKTÚRA SÚŤAŽE**

**2.1. Kolá súťaže**

2.1.1. Súťaž má nepostupový charakter, je jednokolová.

2.1.2. Jediným stupňom súťaže je oblastné kolo.

2.1.3. Súťaž pozostáva z interného hodnotenia diel porotou, výberu diel na spoločnú výstavu a výberu víťazných diel.

2.1.4. Súčasťou súťaže je odborný seminár. Realizuje sa formou stretnutia odbornej poroty a účastníkov súťaže, na ktorom sa zanalyzujú jednotlivé súťažné diela.

 2.1.5. Odborný rozborový seminár je adresný, opiera sa o kritériá hodnotenia uvedené v propozíciách.

**2.2. Termíny súťaže**

2.2.1. Vyhlásenie súťaže – február 2025.

2.2.2. Odovzdanie súťažných prác – do 15. apríla 2025.

2.2.3. Hodnotenie prác odbornou porotou – do 30. apríla 2025.

2.2.4. Vernisáž a odovzdanie ocenení /odborný seminár/ - 15. mája 2025

2.2.4. Výstava – 17. máj - 20. september 2025 v Jezuitskom kostole v Skalici.

**2.3. Súťažné kategórie**

2.3.1. Súťaž nie je kategorizovaná.

2.3.2. Súťaž je určená neprofesionálnym výtvarníkom - autorom vo veku od 15 rokov a dospelým – v kresbe , maľbe a grafike - kresba ceruzkou, uhľom, kriedou, rudkou, perokresba, kresba štetcom, pastelom, voskovou ceruzkou, pastelkami, lavírovaná kresba, kolorovaná kresba, olej, akryl, tempera, gvaš, akvarel, pastel, kombinované techniky, tlač z hĺbky, tlač z plochy, tlač z výšky, monotypia, pečiatková grafika, koláž, kombinácie techník a pod.

**3. PODMIENKY PRE SÚŤAŽIACICH**

**3.1. Prihlasovanie**

3.1.1. Prihlásiť sa môžu neprofesionálni výtvarníci - jednotlivci alebo členovia združení (spolkov, klubov) neprofesionálnych výtvarníkov, žiaci ZUŠ, mládež nad 15 rokov a dospelí.

3.1.2. Do súťaže nebudú zaradení profesionálni výtvarníci, t.j. absolventi

vysokých škôl výtvarného zamerania - VŠVU, Akadémie umení, Fakulty umení TUKE a ich

ekvivalentov v zahraničí ( Bc., Mgr., Art.,) a členovia profesionálnych výtvarných združení.

3.1.3. Do súťaže sa môžu prihlásiť výtvarníci s trvalým pobytom v meste Skalica

alebo s miestom narodenia v Skalici.

3.1.2. Súťažné práce sa doručujú osobne na referát kultúry, Kráľovská 16 /františkánsky komplex/ do 15. apríla 2025 v pracovné dni od 8:00 hod. do 14:30 hod.

**3.2. Súťažné podmienky**

3.2.1. Do súťaže sa prihlasujú autori jednotlivo, nie je možné prihlásiť kolektívne práce.

3.2.2. Minimálna veková hranica pre prihlásenie sa do súťaže je15 rokov.

3.2.3. Do súťaže sa nezaradia reprodukcie diel a kópie diel iných autorov.

3.2.4. Do súťaže sa nezaradia diela s rasistickým, xenofóbnym, antisemitským, homofóbnym, transfóbnym a iným znevažujúcim kontextom.

3.2.5. Maximálny počet výtvarných prác prihlásených od jedného autora je 3.

3.2.6.. Porota má kompetenciu vyskladať z autorových diel kolekciu. Porota má zároveň právo kolekciu rozdeliť a pracovať ďalej len s jej výberom.

3.2.7. Výtvarné diela môžu obsahovať anotáciu (opis konceptu diela).

3.2.8. Rozmer súťažného diela nesmie presahovať 100 x 100 cm tzv. čistý formát bez rámu.

3.2.9. Organizátor nezodpovedá za zachovávanie dobrého stavu živých súčastí výtvarných diel (živé rastliny a pod.).

3.2.10. Každý autor je povinný svoje súťažné práce na rube čitateľne označiť identifikačným štítkom s údajmi: meno, priezvisko, adresa, vek, názov výtvarného diela, rok jeho vzniku, technika, rozmer diela, informácia o ukončenom výtvarnom vzdelaní alebo štúdiu školy výtvarného zamerania.

3.2.11. Všetky prihlásené výtvarné práce musia byť už pri odovzdávaní adjustované (pripravené na vystavenie, označené štítkom s požadovanými údajmi). Nie je nutné diela rámovať, ak je možné ich zavesiť aj bez rámu. Na každom diele sa musí nachádzať funkčný háčik alebo iný systém, ktorý umožňuje dielo bezproblémovo nainštalovať. Odporúča sa však diela rámovať bez využitia „klip rámov“, na zvýšenie všeobecnej kvality vystavenej tvorby a bezpečnosti pri manipulácii.

**4. HODNOTENIE SÚŤAŽE**

**4.1. Porota**

4.1.1. Na objektívne hodnotenie súťažných prác sa zostaví odborná porota.

4.1.2. Porota bude mať 3 až 5 členov, pričom odporúčaný počet porotcov je kvôli hlasovaniu nepárny.

4.1.3 Porotu vymenuje primátorka mesta Skalica.

4.1.4. Člen odbornej poroty nesmie byť v konflikte záujmov, t. j. v porote nesmie pôsobiť porotca, ktorý sa podieľal na príprave súťažných diel alebo je so súťažiacimi v blízkom príbuzenskom vzťahu.

4.1.5. Člen odbornej poroty musí mať na túto funkciu osobnostné predpoklady a ľudský prístup, pričom :

4.1.5.1. hodnotí nezávisle a v súlade s kritériami hodnotenia;

4.1.5.2. dodržiava hranice korektného pracovného vzťahu, ku všetkým účastníkom a zložkám, ktoré sa podieľajú na koordinácii, príprave a realizácii podujatia pristupuje s rešpektom; 4.1.5.3. správa sa dôstojne, eticky a profesionálne;

4.1.5.4. dodržiava zásady rovnakého zaobchádzania a nediskriminuje z dôvodu pohlavia, náboženského vyznania alebo viery, rasy, príslušnosti k národnosti alebo etnickej skupine, zdravotného postihnutia, veku, sexuálnej orientácie, manželského stavu a rodinného stavu, farby pleti, jazyka, politického alebo iného zmýšľania, národného alebo sociálneho pôvodu, majetku, rodu alebo iného postavenia.

**4.2. Hodnotenie súťaže**

4.2.1. Hodnotenie súťaže sa uskutočňuje udelením ocenení:

 - hlavná cena

 - cena primátorky

 - čestné uznanie;

4.2.2. Porota určí, ktoré výtvarné práce budú tvoriť obsah výstavy neprofesionálnej výtvarnej tvorby v maximálnom počte 40 diel. Počet prác vybraných do vystavenej kolekcie sa riadi priestorovými možnosťami organizátora;

4.2.3. Všetci účastníci súťaže obdržia diplom za účasť.

**4.3. Kritériá hodnotenia**

4.3.1. sila výpovede diela;

4.3.2. celkový výraz práce;

4.3.3. osobitosť výtvarného stvárnenia a myšlienka diela;

4.3.4. autenticita, originalita rukopisu a podanie myšlienky;

4.3.5. proporčná stavba zobrazovaného predmetu;

4.3.6. technické zvládnutie diela;

4.3.7. kompozičné riešenie diela;

4.3.8. farebné cítenie.

**4.4. Ocenenia**

4.4.1. Vecné ceny a diplomy

4.4.2. Víťazné dielo /hlavná cena/ bude po dobu 1 roka vystavené na Mestskom úrade v Skalici.

**5. ZÁVEREČNÉ USTANOVENIA**

5.1. Propozície nadobúdajú účinnosť dňom ich podpísania primátorom/primátorkou mesta Skalica.

5.2. Prípadné zmeny, doplnenia a spresnenia propozícií vydáva mesto Skalica.

5.3. Súťaž nie je realizovaná s cieľom dosiahnuť zisk.

5.4. V dôsledku nesplnenia akýchkoľvek podmienok uvedených v týchto propozíciách nemusia byť súťažiaci prijatí do súťaže alebo môžu byť zo súťaže vyradení.

5.5. Súťažné dielo, ktoré bude vystavené na MsÚ Skalica bude vrátené autorovi po uplynutí 1 roka od inštalácie.

**5.6 . Súťažiaci prihlásením do súťaže vyhlasuje, že berie na vedomie, že vyhlasovateľ súťaže:**

5.6.1. vyhotovením a/alebo použitím fotodokumentácie a/alebo videodokumentácie s jeho podobizňou nijakým spôsobom nezasahuje do práv súťažiaceho na ochranu osobnosti, ustanovených § 11 zákona č. 40/1964 Zb. Občianskeho zákonníka (ďalej OZ).

5.6.2. Obrazové snímky podobizní súťažiaceho budú vyhotovené a budú ako súčasť fotodokumentácie a/alebo videodokumentácie podľa predchádzajúceho bodu použité primeraným spôsobom len a výslovne na umelecké účely a/alebo tlačové spravodajstvo a z uvedeného dôvodu, v súlade s § 12 ods. 3 OZ, súhlas dotknutého súťažiaceho nie je potrebný. 5.6.3. Použitie obrazových snímok podobizní súťažiaceho podľa predchádzajúceho bodu nie je v rozpore s jeho oprávnenými záujmami.

5.7. Súťažiaci vo veku do 18 rokov sú povinní prísť na súťaž v sprievode dospelej osoby (rodiča alebo inej dospelej osoby), ktorá chráni ich bezpečnosť a rieši ich problémy organizačného či sociálneho charakteru.

5.8. Súťažiaci prihlásením do súťaže vyhlasuje, že jeho súťažné dielo má vysporiadané všetky práva viažuce sa k tomuto dielu, najmä autorské práva, a nezasahuje do práv a právom chránených záujmov tretích osôb.

5.9. Súťažiaci prihlásením do súťaže udeľuje mestu Skalica bezodplatný súhlas na použitie súťažných diel v zmysle § 19 a nasl. zákona č. 185/2015 Z. z. Autorský zákon, a to najmä na zaradenie diela do databázy a uvedenie diela na verejnosti v rámci realizácie aktivít na účely šírenia osvetovej činnosti v pôsobnosti organizátora.

5.10. Osobné údaje súťažiaceho budú vyhlasovateľom spracúvané v zmysle Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (ďalej len „Nariadenie“). Súťažiaci vyhlasuje, že mu boli poskytnuté všetky relevantné informácie o spracúvaní jeho osobných údajov.